Més de 1.000 persones participaran en la III Setmana de la Ciència
31 octubre 2019

## Més de 1.000 persones participaran en la III Setmana de la Ciència31 octubre 2019Última actualització: 14 juliol 2025

![](../gestion/img/_AO_5589-copia.jpg)  
  

El CEIC Alfons el Vell, el Campus de Gandia de la Universitat Politècnica de València i la Universitat de València, amb la col·laboració del Departament de Cultura de l’Ajuntament, uneixen les seues capacitats científiques i didàctiques per organitzar la Setmana de la Ciència de Gandia, del 4 al 8 de novembre. Aquesta és la tercera edició en què l’activitat s’organitza conjuntament i la quinzena per al Campus de Gandia.

El programa inclou conferències a la Casa de Cultura de Gandia, obertes a tots els públics, i tallers, xarrades i exposicions en diferents seus de Gandia, dirigides especialment a estudiants de col·legis i instituts, tant de la Safor com d’altres comarques.

Les persones més joves podran així aprendre a fabricar un fòssil, a imprimir en 3D, a fabricar flors interactives, coneixeran què són els ultrasons i com s’apliquen a la indústria i la fabricació d’avions… comprendran algunes de les relacions entre les matemàtiques i les arts, com la música, amb el dibuix i amb la màgia…

Així ho han explicat hui en roda de premsa **Luis Miret, director del CEIC Alfons el Vell**; **Josep Àngel Mas, subdirector de Promoció del Campus de Gandia de la UPV** i **Nahuel González, regidor de Cultura de l’Ajuntament de Gandia.**

Mas ha expressat la satisfacció del Campus de Gandia per haver arribat a la 15a edició de la  Setmana de la Ciència, en els tres darrers anys coorganitzada amb el CEIC Alfons el Vell i la Universitat de València,  per tal de fer més efectiu l’objectiu d’acostar el coneixement a la ciutadania, especialment als més joves. _“Cal destacat la implicació al 100% de tots els estaments que configuren la comunitat universitària en els diversos tallers organitzats: professorat, alumnat i tècnics, tots ells desinteressadament il·lusionats per compartir amb la societat els seus coneixements i el seu bon saber fer”_.

Per la seua banda, el regidor de Cultura ha agraït _“la tasca del CEIC Alfons el Vells i de les universitats, amb els quals col·laborem habitualment, en la divulgació científica entre la ciutadania de Gandia i la Safor, un veïnat molt curiós de coneixement, com demostra en moltes ocasions”._

**Programació**

La Setmana de la Ciència de Gandia compta amb el patrocini de la Càtedra Gandia Turisme Intel·ligent, la Càtedra IVIO, la col·laboració de l’Ajuntament de Gandia i el suport de la Càtedra d’Innovació del Campus **i** la Unitat de Cultura Científica de la Universitat de València, entre altres organitzacions.

Entre les activitats desenvolupades dins del marc de la Setmana de la Ciència es troben tallers de sensibilització ambiental, impartits per estudiants del Grau en Ciències Ambientals del Campus de Gandia; tallers d’impressió 3D,

una tecnologia que permet la creació d’objectes tridimensionals a través de la superposició de capes de materials.; el taller ‘Existeixen els esperits?’, on es realitzaren experiments amb diferents freqüències de so, a més de visitar-se les cambres acústiques del Campus; l’activitat ‘Inspecció ultrasònica de materials’, en el qual es coneixen les característiques físiques dels ultrasons i les seues múltiples aplicacions: en medicina, en indústria…; taller sobre arts de pesca tradicional i adaptacions de peixos i organismes marins, on es poden observar i palpar organismes marins i peixos de la costa de Gandia, conèixer les seues característiques físiques i les seues funcions; taller sobre flors interactives, on els estudiants aprendran a programar i construir flors-robot que interactuen amb l’entorn; taller de fractals, on es coneixen algunes aplicacions de les matemàtiques; espectacle ‘Ciència o màgia’? on es comprovarà que amb matemàtiques també podem fer màgia, amb la sola ajuda d’una baralla de cartes...

A més, hi haurà un taller de geologia, on s'aprendrà que és i com fer un fòssil, un taller d'arqueologia, per aprendre com pintaven en la prehistòria i el taller StatWars per aproximar la ciència de dades als estudiants de secundària.

Per altra banda,  la investigadora Ana Delgado Portela posarà el seu nom a les cambres acústiques del Campus de Gandia de la UPV, en una iniciativa que es va començar l’any passat i amb la qual es pretén posar el nom de científiques rellevants a laboratoris del Campus, per a donar visibilitat a les dones en la ciència.

A més, al Campus de Gandia tindran lloc conferències sobre el fem en la natura, els Objectius de Desenvolupament Sostenible i la situació a la Índia.

Des de la Biblioteca – CRAI han realitzat una selecció bibliogràfica sobre divulgació científica, que podrà consultar-se tot el mes de novembre en el hall de la Biblioteca del Campus de Gandia.

**Conferències totes les vesprades a les 19.30h**

Tots els dies, el CEIC Alfons el Vell organitza conferències a les 19.30h.  Ivan Martí Vidal ofereix la conferència '_Fotografiant la frontera del temps i l’espai'_ oberta al públic, a la Casa de Cultura de Gandia, el dilluns 4 de novembre a les 19.30h. La presentació estarà a càrrec d'Enric Marco, conseller del CEIC i investigador de la UV.

Ivan Martí Vidal és doctor en física,  investigador principal del projecte del programa d’Excel·lència CIDEGENT, GV;  membre de l'Observatori Astronòmic i del departament d'Astronomia i Astrofísica de la Universitat de València. Explicarà com el seu equip de treball internacional va aconseguir la primera imatge del forat negre supermassiu de la galàxia M87 l'abril passat. La col·laboració internacional Event Horizon Telescope (EHT), formada per 347 especialistes  ha merescut el premi Breakthrough de Física Fonamental, dotat amb 3 milions de dòlars i un dels més prestigiosos del món.

Marta Macho Stader ofereix la conferència '_Érase una vez... ciencia hecha por mujeres'_ oberta al públic, a la Casa de Cultura de Gandia, el dimarts 5 de novembre a les 19.30h. Marta Macho Stader és doctora en matemàtiques i professora de Geometria i Topologia en la [Universitat del País](https://es.wikipedia.org/wiki/Universidad_del_País_Vasco) Basc i especialista en Teoria Geomètrica de Foliacions i Geometria no commutativa.

És editora i impulsora de l'espai digital _Mujeres con ciencia_ de la Càtedra de Cultura Científica de la Universitat del País Basc, dedicada a la difusió del paper de les dones en la ciència I a la visibilitat dels seus treballs tant de les pioneres com de les científiques actuals a més dels aspectes transversals a la ciència i els biaixos de gènere en la ciencia. per la que ha rebut diversos premis, entre ells el [Premi Emakund d'Igual](https://es.wikipedia.org/wiki/Premio_Emakunde_de_Igualdad)tat [e](https://es.wikipedia.org/wiki/Premio_Emakunde_de_Igualdad)l 2016.

El 2015 va rebre el Premi Igualtat de la Universitat d'Alacant pel seu treball divulgatiu i accions a favor de la visibilització de les aportacions de les dones científiques en el progrés social.

Sergi Maicas Prieto ofereix la conferència '_Apocalipsi microbiana en un món sense antibiòtics'_  oberta al públic, a la Casa de Cultura de Gandia, el dimecres 6 de novembre a les 19.30h. La presentació estarà a càrrec de Pasqual Molina, metge especialista i conseller del CEIC.

Sergi Maicas Stader és doctor en biologia i professor de microbiologia. Coordinador del Projecte Small World Initiative a la Universitat de València. Després de quasi un segle gaudint de l'acció dels antibiòtics com a eina fonamental en la lluita contra les malalties infeccioses, comencem a enfrontar-nos a un món on aquestes molècules perden la seua efectivitat. La causa és l'ús dels antibiòtics, de vegades d'una manera poc adequada, tant per a tractar infeccions com per a activitats menys altruistes –per exemple, l'engreix del bestiar força, que hi accelera la disseminació de resistències entre els microorganismes. Malalties que es podien solucionar en una setmana comencen a ser la causa de la mort de moltes persones.

Ana Delgado Portela ofereix  la conferència ‘_L’impacte de la contaminació acústica en les nostres vides, podem atenuar-lo?_’,  el dijous 7 de novembre a les 19.30h. La presentació estarà a càrrec de Romina del Rey, professora i investigadora de la UPV.

Ana Delgado és experta en acústica arquitectònica i mediambiental. Responsable de l’elaboració del Document Bàsic de Protecció davant del Soroll del Codi Tècnic de l’Edificació i vocal dels Grups de Treball dels Reials decrets de desenvolupament de la Llei del Soroll en el Ministeri de Medi Ambient. Representant del Ministeri d’Habitatge i de la Societat Espanyola d’Acústica en multitud de fòrums en aquest àmbit. Directora de la Revista científica d’Acústica i editora de publicacions de la Societat Espanyola d’Acústica, com la col·lecció de llibres “Temes d’Acústica”. Per cert, el Campus de la Gandia de la UPV posarà el nom de la investigadora al seu laboratori d’Acústica.

Juli Peretó Magraner ofereix la conferència ' _L'origen de les espècies de Darwin: una invitació a la lectura'_ oberta al públic, a la Casa de Cultura de Gandia, el divendres 8 de novembre a les 19.30h.

Juli Peretó Magraner és doctor en química i catedràtic de Bioquimica i Biologia Molecular. Actualment és Subdirector de l' Institut Universitari: Institut de Biologia Integrativa de Sistemes (I2sysbio). Els seus principals interessos de recerca estan relacionats amb l’origen i l’evolució primerenca de la vida, l’evolució del metabolisme, l’evolució simbiogenètica de les vies metabòliques, l’anàlisi estequiomètrica de les xarxes metabòliques i la història d’idees sobre l’origen natural i la síntesi artificial de la vida. És un expert en la vida i obra de Charles Darwin.

        _“Hem fet un programa molt interessant, de primer nivell, i esperem que acudisca quan més gent millor, sobretot a les activitats obertes_”, ha conclòs Miret.

[Twittear](https://twitter.com/share)